b'\n_START_ARTICLE_\nTesla Motors\n_START_SECTION_\nAutomobiliai\n_START_PARAGRAPH_\nKompanija didesnio d\xc4\x97mesio susilauk\xc4\x97 2008\xc2\xa0m., kai pristat\xc4\x97 pirm\xc4\x85j\xc4\xaf elektra varom\xc4\x85 sportin\xc4\xaf automobil\xc4\xaf Tesla Roadster. Pasak kompanijos, automobilis gali nukeliauti 320\xc2\xa0km vienu \xc4\xafkrovimu, bei \xc4\xafsib\xc4\x97g\xc4\x97ti nuo 0 iki 97 km/val per 3,9 sekund\xc4\x97s. Pirmasis automobilio prototipas buvo pristatytas visuomenei 2006\xc2\xa0m. liep\xc4\x85. Modelio gamyba prasid\xc4\x97jo 2007\xc2\xa0m. pabaigoje, automobilis #1 kompanijos vadovui buvo pristatytas 2008\xc2\xa0m. vasario 1 d. Iki 2009\xc2\xa0m. gegu\xc5\xbe\xc4\x97s pabaigos buvo pristatytas 500-asis automobilis. 2009 metais prekyboje pasirod\xc4\x97 sporti\xc5\xa1kesn\xc4\x97 automobilio versija\xc2\xa0\xe2\x80\x93 Roadster Sport, \xc5\xa1is modelis nuo 0 iki 97 km/val \xc4\xafsib\xc4\x97g\xc4\x97ja per 3,7 sekund\xc4\x97s ir ketvirt\xc4\xaf mylios \xc4\xafveikia per 12,6 sekund\xc4\x97s. 2008\xc2\xa0m. rugs\xc4\x97j\xc4\xaf buvo paskelbta, kad automobilio ekonomi\xc5\xa1kumas prilygsta 2 litrams/100\xc2\xa0km._NEWLINE_2012\xc2\xa0m. pabaigoje debiutavo antrasis kompanijos automobilis, prabangus 4 dur\xc5\xb3 sedanas Tesla Model S. \xc5\xa0io modelio pardavimai 2015\xc2\xa0m. perkop\xc4\x97 100 000 visame pasaulyje. Tais metais tai buvo labiausiai parduodamas elektra varomas automobilis pasaulyje. 2016\xc2\xa0m. bir\xc5\xbeel\xc4\xaf tai buvo antras pagal populiarum\xc4\x85 pasaulyje elektromobilis po Nissan Leaf._NEWLINE_Tre\xc4\x8diasis kompanijos automobilis Tesla Model X buvo pristatytas 2012\xc2\xa0m. Tai prabangus padidinto prava\xc5\xbeumo automobilis. \xc5\xa0io modelio pardavimai prad\xc4\x97ti 2015\xc2\xa0m. rugs\xc4\x97j\xc4\xaf. Iki 2016\xc2\xa0m. rugs\xc4\x97jo visame pasaulyje buvo parduota 16 024 \xc5\xa1io modelio automobiliai. Did\xc5\xbeioji dauguma j\xc5\xb3 (13 536) buvo parduoti JAV rinkoje. Model X 2016\xc2\xa0m. rugs\xc4\x97j\xc4\xaf tapo pa\xc4\x8diu perkamiausiu automobiliu Norvegijoje. \xc5\xa0i \xc5\xa1alis tapo pirm\xc4\x85ja pasaulyje, kurioje nauj\xc5\xb3 automobili\xc5\xb3 pardavimo vir\xc5\xa1\xc5\xabn\xc4\x97je buvo tik elektra varomi automobiliai._NEWLINE_2016\xc2\xa0m. kovo 31 d. kompanija pristat\xc4\x97 savo naujausia model\xc4\xaf\xc2\xa0\xe2\x80\x93 Model 3. Vien elektra varomas automobilis gal\xc4\x97s nuva\xc5\xbeiuoti ma\xc5\xbeiausiai 350\xc2\xa0km. Pirmieji pardavimai JAV rinkoje prasid\xc4\x97s 2017\xc2\xa0m. pabaigoje, o visame pasaulyje\xc2\xa0\xe2\x80\x93 2018\xc2\xa0m. Pasak kompanijos viceprezidento Robin Ren, Model 3 did\xc5\xbeiausia rinka po JAV bus Kinija._NEWLINE_Kompanija turi kitok\xc4\xaf, nei \xc4\xafprasti automobili\xc5\xb3 gamintojai, pardavimo model\xc4\xaf. Visi Tesla automobiliai parduodami tiesiogiai i\xc5\xa1 kompanijos parduotuvi\xc5\xb3 ar interneto svetaini\xc5\xb3. I\xc5\xa1 viso Tesla turi 200 parduotuvi\xc5\xb3, i\xc5\xa1 kuri\xc5\xb3 120 u\xc5\xbe JAV rib\xc5\xb3._NEWLINE_Tesla bendradarbiauja su kitais automobili\xc5\xb3 gamintojais\xc2\xa0\xe2\x80\x93 Daimler AG ir Toyota. Tesla gamina elektros varikli\xc5\xb3 dalis Mercedes-Benz ir Smart automobiliams. Nuo 2010\xc2\xa0m. Tesla gamina elektros varikli\xc5\xb3 dalis bei sistem\xc5\xb3 aptarnavim\xc4\x85 Toyota automobiliams.\n_START_SECTION_\nBaterijos\n_START_PARAGRAPH_\nBaterijas automobiliams Tesla gamina kartu su Panasonic kompanija. 2014\xc2\xa0m. Panasonic sutar\xc4\x97 su Tesla gaminti baterijas naujai statomoje gamykloje Gigafactory._NEWLINE_2015\xc2\xa0m. baland\xc4\xaf prad\xc4\x97jo gaminti individualiam ir pramoniniam vartojimui skirtas pakraunamas li\xc4\x8dio jon\xc5\xb3 baterijas Tesla Powerwall, kuri\xc5\xb3 i\xc5\xa1 karto buvo u\xc5\xbesakyta u\xc5\xbe 800 milijonus JAV doleri\xc5\xb3. Baterijos yra dviej\xc5\xb3 tip\xc5\xb3\xc2\xa0\xe2\x80\x93 7 kWh ir 10 kWh. \xc5\xa0i\xc5\xb3 baterij\xc5\xb3 gamyba perkelta \xc4\xaf Nevadoje (JAV) naujai statom\xc4\x85 gamykl\xc4\x85 Gigafactory 1. Europoje numatoma pastatyti Gigafactory 2.\n_START_SECTION_\nElektromobili\xc5\xb3 \xc4\xafkrovimo tinklas\n_START_PARAGRAPH_\nSiekiant tinkamai aptarnauti automobili\xc5\xb3 park\xc4\x85, Tesla \xc4\xafmon\xc4\x97 2012\xc2\xa0m. prad\xc4\x97jo kurti elektromobili\xc5\xb3 greit\xc5\xb3 \xc4\xafkrovikli\xc5\xb3 tinkl\xc4\x85. 2016\xc2\xa0m. lapkrit\xc4\xaf pasaulyje buvo 744 \xc4\xafkrovimo stotys, kuriose yra 4 703 \xc4\xafkrovimo vietos. \xc5\xa0ios stotel\xc4\x97s tiekia automobiliui 120 kW energijos. Iki 2017\xc2\xa0m. sausio 1 d. \xc4\xafsigij\xc4\x99 Tesla automobilius gali juos nemokamai krautis \xc5\xa1iose stotel\xc4\x97se, o nauj\xc5\xb3 automobili\xc5\xb3 savininkai (nuo 2017\xc2\xa0m. sausio 1 d.) nemokamai gaus 400 kWh elektros energijos per metus. Vir\xc5\xa1ijus \xc5\xa1\xc4\xaf kiek\xc4\xaf bus imamas mokestis._NEWLINE_Tesla savo Model S modeliui suteikia galimyb\xc4\x99 pasikeisti baterijas, vietoj j\xc5\xb3 krovimo, ta\xc4\x8diau \xc5\xa1i paslauga netapo populiaria. 2016\xc2\xa0m. tik viena vieta JAV leid\xc5\xbeia pasikeisti Model S baterijas.'